	



                          класификация на информацията:	
ниво 0, TLP - WHITE  
												ПРОЕКТ
ДО
МИНИСТЕРСКИЯ СЪВЕТ                                            				
НА РЕПУБЛИКА БЪЛГАРИЯ




Д О К Л А Д

ОТ
МАРИАН БАЧЕВ – МИНИСТЪР НА КУЛТУРАТА

ОТНОСНО: проект на Постановление на Министерския съвет за преобразуване на Общински драматичен театър - Кюстендил в Регионален културен институт - Кюстендил

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление за преобразуване на Общински драматичен театър - Кюстендил в Регионален културен институт - Кюстендил.
Съгласно чл. 9, ал. 1 и 2 от Закона за закрила и развитие на културата (ЗЗРК), регионалните културни институти са юридически лица с бюджет, които осъществяват културна дейност основно на територия, определена с акта на учредяването им. Те  се създават, преобразуват и закриват от Министерския съвет по предложение на министъра на културата, съгласувано с областния управител, след решение на общинския съвет, на чиято територия са седалищата им.
	Съгласно Решение № 442 /30.01.2025 г. от Протокол № 19 от 30.01.2025 г. на Общински съвет - гр. Кюстендил, Общинският съвет взема решение за преобразуване на Общинския драматичен театър - Кюстендил в Регионален културен институт - Кюстендил.
	С Решение № 638 от 28.08.2025 г. (протокол № 26 от 28.08.2025 г.), Общинският съвет – Кюстендил изменя т. 1 и 2 от Решение № 442 /30.01.2025 г. от Протокол № 19 от 30.01.2025 г. на Общински съвет - гр. Кюстендил във връзка с изпълнение на указания на министъра на културата, дадени със становище вх. № 08-00-846/26.06.2025 г. 
	В Министерството на културата са постъпили две писма от областен управител на Област Кюстендил -  вх. № 08-00-864/04.02.2025 г. и вх. № 08-00-846/20.10.2025 г., от Областен управител на Област Кюстендил, съгласно които на основание чл. 9, ал. 2 от Закона за закрила и развитие на културата, областният управител съгласува Решение № 442/30.01.2025 г.  на основание чл. 9, ал. 2 от ЗЗРК и съответно Решение № 638 от 28.08.2025 г. на Общински съвет - гр. Кюстендил.
	Във връзка с горепосоченото, с настоящия проект се предлага преобразуването на Общински драматичен театър - Кюстендил в Регионален културен институт - Кюстендил.
	Новосъздаденият регионален културен институт е с предмет на дейност: създаването, разпространението и опазването на културни ценности в областта на театъра, музиката, киното, аудиовизията, визуалните изкуства, литературата, танца, цирка, пластичните изкуства, архитектурата, дизайна и фолклора.
	С оглед определения предмет на дейност и териториален обхват по ал. 1, регионалният културен институт подпомага културни организации по смисъла на Закона за закрила и развитие на културата и творци, упражняващи свободна професия, като:
1.създава, представя и разпространява артистични продукти; 
2.представя висококачествени чуждестранни продукции и подпомага взаимодействието на българските артисти с чуждестранните им колеги;
3.развива и реализира междусекторни и мултижанрови проекти;
4.организира дискусии и обсъждания в областта на съвременните изкуства и дейности, насочени включително към маргинализирани общности;
5.взаимодейства с висшите учебни заведения в областта на изкуствата и културата и средните училища по изкуствата и културата.
	Предвижда се териториалният обхват на дейността на института да включва община Кюстендил и общините Невестино и Трекляно. 
	Създаването на нов културен институт на територията на община Кюстендил чрез преобразуването на Общинския драматичен театър – Кюстендил ще доведе до разширяване на обхвата на дейност – териториален и ресурсен на предлаганите продукти в областта на изкуствата и културата в сферата на сценичното и визуалните изкуства, чрез надграждане на вече предлаганите такива от общинския театър. 
	Имуществото, активите, правата и задълженията на общинския театър ще преминат към регионалния културен институт, който ще продължи да ползва сградата на общинския театър, както и неговите активи.  Сградата  на настоящия общински драматичен театър разполага с голям театрален салон с над 670 седящи места, напълно оборудвана сцена с оркестрина и технически съоръжения, камерна сцена със 100 седящи места, киносалон с 50 седящи места - всички те с пълно техническо оборудване. На разположение са още изложбени пространства и широки фоайета, две репетиционни зали, гардеробни, гримьорни и големи помещения за съхранение на декор и реквизит, административни офиси и ателиета.
	Съгласно чл. 9, ал. 3, т. 1 и ал. 4 от ЗЗРК регионалните културни институти се финансират от общините, на чиято територия са седалищата им, като за тяхната издръжка се осигуряват целево допълнителни средства от държавния бюджет. 
	Размерът на допълнителните средства от държавния бюджет се определя ежегодно със Закона за държавния бюджет на Република България по предложение на министъра на културата.
По отношение на необходимия общ финансов ресурс за дейността на преобразувания културен институт, както е посочено и в мотивите на приетото и влязло в сила Решение № 442 по Протокол № 19 на Общински съвет - Кюстендил за обезпечаване широкия обхват на работа на Регионалния културен институт „Кюстендил“ необходима прогнозната субсидия за неговата издръжка възлиза на приблизително 2 000 000.00 лв. Тази стойност на годишна издръжка при разчетени 62 субсидирани бройки е изчислена към 30.01.2025 г. при стандарт 32 526 лв., определен с Решение № 213 на Министерския съвет от 27.03.2024 г. за приемане на стандарти за делегираните от държавата дейност с натурални и стойностни показатели от 1.01.2024 г.
Към настоящия момент стойността на годишната издръжка при разчетени 62 субсидирани бройки при стандарт 34 639 лв., определен с Решение № 93 на Министерския съвет  от 25.02.2025 г. за приемане на стандарти за делегираните от държавата дейност с натурални и стойностни показатели от 1.01.2025 г. възлиза на 2 147 618 лв. 
Следователно необходима субсидия за издръжка на преобразувания културен институт за 2026 г. възлиза на 2 147 618 лв.
Преобразуването ще допринесе за развитие и обогатяване на културния живот, както и ще осигури културни продукти на широк кръг зрители, в това число младежка публика, деца, студенти, хора със специални потребности и др. Ще бъдат създадени и разпространени значително по-голям брой продукти в областта на изкуствата (музикалното, театралното, танцовото и др.), както и ще се повиши културния обмен със съседни държави – Северна Македония и Република Сърбия. 
	Богатите традиции и днешното състояние на културния живот в общината и региона, множеството работещи там специалисти - театрали, хореографи, инструменталисти и преподаватели, завършили висши и средни училища в областта на културата и изкуствата ще имат възможност за професионална реализация.
	Чрез новосъздаденият регионален културен институт ще се даде възможност на млади професионалисти и творци от сферата на сценичните и визуални изкуства, търсещи изява на своето творчество за допълнително обучение, повече информация и по-широк международен контекст и ще се формират нови публики.

	Проектът на Постановление не въвежда норми на европейското право, поради което не е изготвена справка за съответствието му с него. 

Към проекта на Постановление на Министерския съвет е приложена необходимата финансова обосновка за актове, които не оказват въздействие върху държавния бюджет съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
	В изпълнение  на чл. 26, ал. 3 от  Закона за нормативните актове и чл. 35,  ал. 2, т. 7 от Устройствения правилник на Министерския съвет и на неговата администрация, проектът на Постановление  е публикуван  на интернет страницата на Министерството на културата и на Портала за обществени консултации на Министерския съвет. 
	В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановлението.
	Материалите са съгласувани по реда на чл. 32 от Устройствения правилник на Министерския съвет и неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

	Предвид гореизложеното и на основание чл. 8, ал. 1 от Устройствения правилник на Министерския съвет и на неговата администрация предлагам на Министерския съвет да приеме предложения проект на  постановление.
Приложения:
1. Решение № 442 от 2025г. на Общински съвет – Кюстендил
2. Решение № 638 от 2025 г. на Общински съвет – Кюстендил;
3. [bookmark: _GoBack]Писмо № 08-00-864/12.08.2024 г. на областен управител на Област Кюстендил;
4. Писмо № 08-00-844/20.10.2025 г. на областен управител на Област Кюстендил.

С уважение,

МАРИАН БАЧЕВ

МИНИСТЪР


